Source: https://revista22.ro/actualitate-interna/savonea-le-constrange-pe-dancila-si-birchall-sa-spuna-daca-vor-sa-desfiinteze-sectia-speciala
Timestamp: 2019-07-18 21:52:15+00:00

Document:
Savonea le constrânge pe Dăncilă și Birchall să spună dacă vor să desființeze secția specială | Revista 22 GDPR
Savonea le întreabă pe Dăncilă şi Birchall dacă vor să desființeze secția specială de anchetare a magistraților după criticile GRECO, ale Comisiei Veneția și ale plenului CSM.
Mișcare extrem de abilă a șefei CSM, Lia Savonea, care cere public, cu o scrisoare emisă în numele CSM - din care 7 membri tocmai ce o contestă - premierului Viorica Dăncilă și ministrului Ana Birchall să spună dacă există vreun proiect de desființare a SS după criticile din raportul GRECO, al Comisiei de la Veneția și după comunicatul comun emis de 7 membri ai plenului CSM care au reclamat stilul discreționar în care a convocat ședința de plen pentru confirmarea șefei SS, Adina Florea. Amintim că GRECO - statele UE împotriva corupției - au spus că SS este o ”anomalie judiciară”, pericol pentru independența sistemului de justiție iar Comisia Veneția a spus că SS este un pericol împotriva luptei anticorupție și a crimei organizate.
În scrisoarea adresată luni, oficial, premierului și ministrului de Justiție, Lia Savonea cere să i se comunice ”în termen util” dacă la nivelul Guvernului României există vreun proiect de act normativ privind desființarea Secției pentru Investigarea Infracțiunilor din Justiție ori dacă Guvernul României intenționează ca în perioada următoare să inițieze un proiect de act normativ în acest sens.
"Demersul urmărește buna funcționare a instituțiilor din cadrul autorității judecătorești în raport de care Plenul Consiliului are atribuții concrete potrivit Capitolului II, Secțiunea a 2¹-a, art. 88¹ - 88¹¹ din Legea 304/2004", explică Savonea în comunicatul de presă dat publicității luni.
Savonea invocă ”numeroasele solicitări mass-media cu privire la comunicatul de presă al celor 7 membri ai Consiliului Superior al Magistraturii emis în cursul zilei de astăzi” și face și un topic al neliniștilor sale, cu direcție către cei care au absentat de la ședința de validare a Adinei Florea la șefia SS și la informațiile care au apărut despre raportul GRECO și cel al Comisiei de la Veneția privind inutilitatea și toxicitatea SS.
”1. În privința aspectelor referitoare la convocarea ședinței Plenului Consiliului Superior al Magistraturii de astăzi, cu privire la stabilirea datei de 24 iunie 2019 au existat discuții și consultări prealabile, ședința fiind amânată din data de 20 iunie 2019, când de asemenea nu a fost asigurat cvorumul legal”, spune Savonea, care polemizează cu absenții de la ședința CSM.
”Au fost respectate atât termenul de 3 zile anterior convocării, cât și procedura efectivă de invitare prin intermediul Secretarului General al Consiliului, astfel cum prevede Regulamentul privind organizarea și funcționarea Consiliului Superior al Magistraturii, lucrările fiind cunoscute din data de 20 iunie 2019”, făcând referire indirectă la nemulțumirile membrilor CSM care i-au reproșant stilul discreționar în convocarea ședințelor de plen, cu ignorarea agendei fiecărei din instituțiile pe care aceștia le reprezintă în CSM.
În scrisoarea sa către premier și ministru, făcută publică sub antentul CSM, Savonea spune că ”ședința de plen reclama urgență în considerarea câtorva lucrări, printre care nevoia finalizării unor proceduri indispensabile concursului de admitere în magistratură în curs de derulare, precum și punctele înscrise pe ordinea de zi cu referire la organizarea activității Secției pentru Investigarea Infracțiunilor din Justiție.”
”În ceea ce privește solicitarea formulată în cadrul comunicatului emis astăzi, în sensul amânării chestiunilor ce țin de activitatea Secției pentru Investigarea Infracțiunilor din Justiție, după organizarea unor dezbateri publice privind respectarea de către autoritățile române a recomandărilor organismelor internaționale, aceste aspecte urmează a fi decise de către Plenul Consiliului Superior al Magistraturii", decretează Savonea vorbind în numele CSM.
Comisia de la Veneția cere Guvernului României să reducă drastic folosirea de ordonanțe de urgență în Justiție și reia recomandarea de a „reconsidera serios nevoia creării” secției speciale.
"Cel mai alarmant este că Guvernul continuă să facă modificări legislative prin ordonanțe de urgență. Această practică slăbește posibilitatea de verificare a Guvernului, este contrară principiului separației puterilor în stat și perturbă stabilitatea legislativă", arată raportul Comisiei.
De asemenea, documentul exprimă dubii asupra necesității înființării Secției speciale de anchetare a magistraților, arătând că nu sunt încă suficient de clare motivele înființării acesteia și emite opinia că aceasta este un obstacol împotriva corupției și a crimei organizate.
Comisia critică inclusiv modul în care au fost selecționați procurorii care activează în cadrul acestei secții, arătând că numirea lor în baza unui sistem de tranziție a eliminat rolul secției de procurori din Consiliul Superior al Magistraturii în procesul de numire a acestora.
Raportul pune sub semnul întrebării inclusiv raportul de subordonare a șefilor secției față de procurorul general.
GRECO recomandă guvernului desființarea SS, o ”anomalie a sistemului judiciar”
GRECO se declară foarte îngrijorat de activitatea Secției Speciale de Investigare a Infracțiunilorîn Justiție și recomandă guvernului să desființeze această ”anomalie a sistemului judiciar”.
Grupul statelor împotriva corupției, GRECO, a constatat, în timpul sesiunii plenare din iunie, că din cele cinci recomandări formulate în 2017 în urma procedurii de evaluare ad-hoc a României, doar una singura a fost implementată, au declarat pentru G4Media.ro surse de la Strasbourg.
Potrivit acestora, experții GRECO, organism al Consiliului Europei, se declară foarte îngrijorați de activitatea Secției Speciale de Investigare a Infracțiunilor comise de magistrați și recomandă Guvernului să desființeze această ”anomalie a sistemului judiciar” care pune în pericol independența justiției.
Experții GRECO se tem că secția specială poate fi folosită în scopuri politice și critică faptul că Guvernul a scos activitatea secției în afara autorității procurorului general.
Potrivit surselor G4Media.ro, în raport se mai arată că România nu doar că a ignorat total și a încălcat recomandarea de a desființa secția specială, ci a întărit-o detașând polițiști care, contrar tuturor regulilor, vor ancheta magistrați.
Amintim că, în ce de-a 78 a sesiune plenara, din decembrie 2017, GRECO a decis declanșarea procedurii prevăzute de regula 34 în ce privește România , adică o procedura de evaluare ad hoc.
Motivul declanșării Regulei 34 a fost așa numita reformă a sistemului judiciar forțată de majoritatea PSD- ALDE în Parlamentul României. Evaluarea GRECO s-a extins ulterior asupra modificărilor succesive de legislație realizate prin OUG.
Raportul de evaluare GRECO a fost adoptat în martie 2018 iar în sesiunea plenară care se desfășoară în perioada 17-21 iunie s-a discutat în ce măsură cele cinci recomandări au fost implementate de autoritățile de la București.
Cele 5 recomandări vizează
1. Impactul modificărilor asupra pensionarilor anticipate și asupra promovărilor pe criterii de merit și specializare ;
2. Înființarea și funcționarea secției speciale
3. Cadrul legal pt asigurarea independentei procurorilor
4. Drepturile, obligațiile și incompatibilitățile magistraților ;.
5. Răspunderea materială a magistraților pt erori judiciare
Din cele cinci recomandări, experții GRECO notează că doar recomandarea numărul 4 poate fi considerată implementată. Prin decizia CCR 45/2018 s-a stabilit că funcția de magistrat este incompatibilă cu orice altă activitate, cu excepția celor didactice din învățământul universitar.
Șapte membri ai CSM au cerut amânarea validării Adinei Florea la șefia SS până la discutarea rapoartelor GRECO și al Comisiei de la Veneția
Șapte membru ai CSM au cerut luni amânarea validării numirii Adinei Florea în funcția de procuror-șef al Secției Speciale până după discutarea rapoartelor întocmite de GRECO și Comisiei de la Veneția.
Într-o scrisoare deschisă, cei șapte judecători și procurori, membri Consiliului Superior al Magistraturii, o critică pe președintele CSM, Lia Savonea, că programează ședințele de plen ale CSM fără să-i consulte pe toți membrii, relatează G4 Media.ro.
Anterior, chiar ministrul Justiției, dar și alți membrii, printre care și președintele ÎCCJ, au adus aceleași critici modului în care Lia Savonea conduce CSM.
Asumarea acestei poziții, întărită de neparticiparea noastră la lucrările Plenului din data de 24 iunie, este rezultatul unui proces deliberativ responsabil, subsumat necesității respectării independenței justiției, al cărei garant este Consiliul Superior al Magistraturii, exigență ce primează în raport cu exercitarea celorlalte atribuții ale acestuia.”
Tarcea și Birchall se plâng de stilul discreționar al șefei CSM în convocarea ședinței de validare a Adinei Florea la șefia SS
Cristina Tarcea, președintele Curții Supreme, a confirmat vineri stilul discreționar în care președintele CSM, Lia Savonea, stabilește și organizează ședințele CSM, la care s-a referit și ministrul Ana Birchall.
”Doamna președinte nu m-a consultat niciodată în legătură cu data la care stabilește sedințele de plen, deși mai ales atunci când sunt probleme importante pe ordinea de zi ar trebui să o facă. Un membru de drept are și alte îndatoriri, nu poate asigura prezența la CSM prin delegare și are o agendă construită cu mult timp înainte, agendă pe care o respectă. De altfel, în CSM au fost exprimate nemulțumiri de către membrii aleși cu privire la stabilirea ședințelor și ordinii de zi”, a declarat Tarcea pentru GMedia.ro.
”Au fost și situații în care chiar ședințele de secție au fost convocate intempestiv, chiar în aceeași zi, de care nu stiam, chiar dacă vizau probleme ale Înaltei Curți”, a mai spus Tarcea.
Ministrul Justiției, Ana Birchall, i-a reproșat joi preşedintelui CSM, Lia Savonea, că a programat şedinţa de plen a Consiliului fără să țină cont de agenda guvernamentală și, implicit, de programul ministrului.
"Am fost în imposibilitatea fizică de a mă prezenta", a declarat Birchall la Antena 3, motivând că pregătirea şedinţei de guvern de joi, când era programată la CSM și validarea Adinei Florea la șefia secției speciale, i-a ocupat toată ziua.
Ministrul a oferit şi o adresă pe care i-a trimis-o preşedintelui CSM în care o anunța de faptul că agenda guvernamentală o pune în imposibilitatea de a se prezenta la ședința CSM.
În adresa cu pricina, Birchall o anunță pe șefa CSM, Lia Savonea, că nu poate participa la ședința de joi și îi reproșează că a programat ședința fără să țină cont de activitățile guvernamentale programate.
”Deși am discutat și m-ați asigurat că ședințele de Plen vor fi convovate după o consultare prealabilă și vor fi stabilite într-o zi în care să nu am fixate activități guvernamentale, constat cu mâhnire că acest lucru nu a fost pus în practică”, scrie Birchall în adresa remisă joi șefei CSM.
Şedinţa plenului CSM era programată pentru joi, însă a fost amânată pentru luni, din lipsă de cvorum.
Ministrul Justiţiei Ana Birchall a lipsit de la şedinţă. Alți mari absenți au fost: procurorul general Bogdan Licu, președintele Curții Supreme, Cristina Tarcea, vicepreședintele CSM Nicolae Solomon, judecătorul Bogdan Mateescu şi procurorul Tatiana Toader.
Adina Florea a susținut săptămâna trecută interviul la CSM pentru șefia secției speciale de anchetare a magistraților, ea obținând cel mai mare punctaj, urmată de Sorin Iasinovschi.
Șefia secției a devenit vacantă după ce Gheorghe Stan a fost numit de PSD judecător la Curtea Constituțională.
lia savonea viorica dancila ana birchall validare adina florea comisia venetia raport greco sectia speciala

References: CSM 
 CSM 
 CSM 
 CCR 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM